钦定古今图书集成/明伦汇编/氏族典/第078卷 > 吴敏
## 钦定古今图书集成/明伦汇编/氏族典/第078卷 > 吴敏

按《宋史吴敏传》：“敏字元中，贞州人。大观二年，辟雍私
试首选，蔡京喜其文，因擢浙东学事司干官，为秘书
省校书郎。京荐之充馆职，请御笔特召上殿，除右司
郎官，升中书舍人，同修国史。改给事中，罢为右文殿
修撰，提举南京鸿庆宫。久之，复为给事中，权直学士
院，兼侍讲。钦宗既立，上皇出居龙德宫，敏与蔡攸同”
为龙德宫副使，迁知枢密院事，拜少宰。敏主《和议》，与
太宰徐处仁议不合，与处仁俱罢为观文殿大学士、
醴泉观使。顷之，言者论其芘蔡京父子，出知扬州，再
贬崇信军节度副使，涪州安置。建炎初，移柳州。俄用
范宗尹荐，起知潭州。敏辞免，丐宫祠，乃提举洞霄宫。
绍兴元年，复观文殿大学士，为广西、湖南宣抚使，卒
于官。